
1. Încadrare în opera scriitorului

Publicată în 1968 în revista "Luceafărul" şi subintitulată „tragedie în patru tablouri", Iona face parte din trilogia dramatică, semnificativ intitulată Setea muntelui de sare, alături de Paracliserul şi Matca. Gruparea nu este întâmplătoare, ci are în vedere unitatea problematicii întrucât metafora din titlu sintetizează de fapt ideea esenţială a pieselor: setea fără limite de absolut a omului.

Iona a intrat în literatura înainte de a fi reprezentată pe scenă, înscriindu-se în curentul mondial al "teatrului absurdului" şi în continuarea filonului dramaturgiei lui Becket (Aşteptându-l pe Godot).

2. Geneza operei
Piesa are la origine cunoscutul mit biblic al lui Iona. Fiu al lui Amitai, Iona este însărcinat în taină să propovăduiască cuvântul Domnului în cetatea Ninive, căci fărădelegile oamenilor ajunseseră până la cer. Vrea însă să se ascundă şi, cu ajutorul unei corăbii, fuge la Tarsis, dar Dumnezeu îl pedepseşte pentru neascultare. Trimite un vânt ceresc ce răscoleşte marea şi corăbierii, pentru a potoli urgia îl aruncă pe fugarul  Iona în valuri. Un monstru marin îl înghite, din porunca divină. După trei zile şi trei nopţi petrecute în pântecele pestelui, în rugăciuni: „Domnul a poruncit peştelui şi peştele a vărsat pe Iona pe uscat".
Echivalenţele cu fabula bibilică sunt vagi şi nu pot explica întru totul sensurile pe care drama le conţine, întrucât Marin Sorescu nu s-a gândit să facă din Iona o dramă creştină. Mai mult chiar mitul este desacralizat, golit de conţinut religios.

Autorul însusi, trebuind să-şi explice opera, rămâne în ambiguitate: „Am fost întrebat dacă burta chitului simbolizează călătoria în cosmos sau singurătatea intrauterina. În ce măsura Iona e primul şi ultimul om? Şi mai ales, ce semnificaţie are gestul final şi dacă nu mi-e milă de umanitate? Nu pot să vă răspund nimic (...).Totul mi se încurcă în memorie. Ştiu numai că am vrut să scriu ceva despre un om singur, nemaipomenit de singur."

3. Tema
Iona este o piesă despre insatisfacţia relativului şi nevoia acută de absolut ale cărei sensuri ating relaţia fundamentală dintre om şi univers, ca şi aspectele diverse ale căutării unei ieşiri din condiţia tragică existenţială şi depăşirea acesteia. În acelaşi timp ea se înscrie ca o replică evidentă atât la adresa teoriilor care clamează moartea tragediei, cât şi a celor optimiste care refuză ideea existenţei tragicului în viaţă.

Plecând de la metafora lui Nietzsche „Solitudinea m-a înghiţit ca o balenă", Iona este expresia strigătului tragic al individului insingurat, care face eforturi disperate spre a-şi regăsi identitatea („mi-aduc aminte: Iona eu sunt, Iona!, îşi spune în final personajul"), precum şi a neputinţei de a înainta pe calea libertăţii, condiţie imanentă a asumării responsabile a destinului propriu.

Pe  de  altă  parte, amplul monolog al  lui Marin Sorescu este şi o demonstraţie a unei problematici filosofice de natură existenţială, cu privire la raportul dintre individ şi societate, libertate şi necesitate, sens şi nonsens.
4. Structura
- ,,tragedie" în patru tablouri, piesa este construită ca un uriaş monolog sau dialog cu sine al omului ajuns într-o situaţie-limită.

- replicile sunt, de fapt, mici poeme pe care personajul, dedublat, şi le adresează lui însuşi, dar şi lumii care acţionează asupra lui şi asupra căreia, la rândul sau, acţionează, interogându-i sensurile.

- fiecare tablou, fiecare scenă, fiecare replică, fiecare cuvânt reprezintă o încercare de cunoaştere dincolo de realitatea conceptelor;

- aparţinând prin excelenta "teatrului absurdului", piesa nu are, prin definiţie, nici "final", iar oniricul depăşeşte realul. De fapt, Iona este realizată ca o mare metafora ce urmăreşte avatarurile devenirii protagonistului, experienţele sale ontologice în trecerea de la starea de inconştienţă la starea de luciditate.

- indicaţiile scenice care precedă fiecare tablou sunt motive anticipative întrucât cititorul este avertizat asupra conflictului de conştiinţă al lui lona:

Ex: 
"Iona stă în gura peştelui, nepăsător, cu năvodul aruncat peste cercurile de cretă. E întors cu spatele spre întunecimea din fundul gurii peştelui uriaş".(tabloul I)

"Interiorul peştelui l. (...) Eventual colţurile mai întunecoase ale scenei se pot mişca ritmic «lnchide» şi <deschide»: peştele mistuie. (...) în mijloc, lona în picioare, cu mâinile dibuind năuc". (tabloul 2)

- este utilizată tehnica ambiguităţii, proprie tearului metaforic, Iona fiind un dialog   viu despre raportul dintre conştiinţă şi eternitate. Nu contează ce se întâmplă cu lona, ci setea sa de certitudini, nevoia congenitală (=înnăscută) de eternitate, de depăşire a învelişului efemer care intemniţează viaţa.

5. Semnificaţii
- dominantele piesei - obiectivitatea constatării;

- candoarea conştiinţei şi tristeţea resemnării; 

- disperarea luptei şi aureola iluminării;

- optimismul iluziei şi dramatismul deziluziei;

- tragismul lucidităţii şi gravitatea apolinică a contopirii cu sine.

Iona este pescar, adică omul aflat în faţa mării (= libertate, aspiraţie sau iluzie). Asemenea eroilor lui S.Becket, el trăieşte într-un perpetuu orizont al aşteptării. Dar fiindcă peştele fabulos întârzie să apară, iar ghinionul îl persecută, Iona încearcă, prin joc, să-şi contrafacă destinul, ca expresie deşirată a libertatii: îşi aduce de acasă un acvariu şi, distrîndu-se, imită gestul ancestral: vânează câte o"fâţă",  pe care o aruncă apoi in năvodul nenorocului.

În semiobscuritatea din interiorul peştelui, Iona îşi dă seama că a fost înghiţit şi meditează la soarta peştilor şi a oamenilor, celor morţi şi a celor nenăscuţi.

Treptat, pescarul descoperă că existenţa se consumă între marginile unui
univers piscicol în care peştii se înghit, inexorabil, unii pe alţii. O nelinişte de început
de lume îl cuprinde şi astfel se gândeşte la lucruri dispărute din lumea de
odinioară: cărăbuşi, furnici, albine, soţie, mama (semne ale libertăţii interioare). Reflecţia lui se prelungeşte de-a lungul lanţului existenţial, culminând cu un strigăt deznădăjduit, simbol al disperării omului care conştientizează îngrădirea: "Mai naşte-mă o data mamă. Prima viaţă nu prea mi-a ieşit, dar poate a doua, poate a treia..."
În al patrulea tablou, Iona iese din ultimul peşte, fericit, exaltat, pe o plajă nisipoasă murdară de alge şi scoici. Dar în zare se vede orizontal o burtă de peşte, apoi alta, un şir nesfârşit de burţi "ca nişte geamuri puse unul peste altul". Iona se simte un Dumnezeu care nu mai poate învia, fiindcă problema e "dacă mai reuşeşti să ieşi din ceva odată ce te-ai născut". Peste aceasta întindere fără devenire şi în această nesfârşită cuprindere de peşti într-unul singur, stăpâneşte UITAREA. lona înţelege că totul e invers şi pleacă, sinucigaş prin moarte, spre o nouă şi ipotetică lumină amintind de o halucinantă replică a lui Godot din Aşteptându-l pe Godot de S. Becket: "Călare pe mormânt - iată o naştere dificilă. Din fundul gropii, groparul mână forcepsul."

* metafora peştelui :semnificaţii:

- în interiorul său Iona se descoperă pe sine ca ins captiv: într-un labirint în care fiinţele au dublă identitate, de vânat şi vânător, de jucărie a destinului şi destin (peştele mare înghite pe cel mic);

- spaţiu prin excelenţă închis, în care insul e condamnat să fie un etern prizonier;

- universul limitat, închisoarea existenţială în care nu există ferestre, adică omul nu are acces la cunoaştere si nici posibilitatea de a evada;

- societatea mărginită, anostă, care agresează şi depersonalizează fiinţa umană, în care omul este supus unor legi pe care le nu le aprobă şi nu le înţelege şi în care se dă o cumplită luptă pentru existenţă ("veşnica mistuire");

- în întunericul lumii în care  trăieşte, Iona afla că este "trestie gânditoare", devine conştient de rostul său, se opune unui univers ostil şi trece de la starea de inconştienţă la demersul lucid: "Un sfert de viaţă îl pierdem făcând legături. Tot felul de legături între idei, fluturi, între lucruri şi praf. Totul curge aşa de repede şi noi tot mai facem legături între subiect şi predicat".

* marea - spaţiu instabil care face să alunece printre valuri orice fel de certitudine;

             - spaţiu  visceral, întrucât nu  este  posibilă renaşterea / evadarea;

             - înşelătoare, univers închis ca şi burţile peştelui, simbol al macrocosmosului care închide iremediabil microcosmosul;

              - existenţa înţesată de un şir neîntrerupt de capcane:

"Apa asta e plină de nade, tot felul de nade frumos colorate. Noi, peştii, înotam printre ele atat de repede, încât părem gălăgioşi. Visul nostru de aur e să înghiţim una, bineînţeles, pe cea mai mare. Ne punem în gând o fericire, o speranţă, în sfârşit ceva frumos, dar peste câteva clipe observăm miraţi ca ni s-a terminat apa."

* ceilalţi doi pescari muţi - evidenţiază lipsa de comunicare în acest univers ostil; nu funcţionează în acest spaţiu închis niciunul dintre atributele umanului: nevoia de comunicare cu ceilalti, sentimentul solidarităţii umane, setea de aspiraţie, cautarea identităţii de sine, nostalgia stabilităţii, dorinţa de libertate.

* scândura din mijlocul mării pe care Iona visează să o instaleze - este un simbol al statorniciei în jocul neobosit al apelor, fragil popas în calea "rătăcirii înainte", pe care să se odihnească pescăruşii;

- dorinţa de a găsi un reazem în aceasta existenţă sordidă, lipsită de idealuri.

* Semnificaţia gestului final

- unii exegeti - gestul lui lona de a-şi spinteca burta = înţelegereanevoii de a se înfrânge sau de a se stăpâni pe sine însuşi după ce înfrânge colosul;

- alţii - îndreptând cuţitul spre sine, Iona nu mimează gestul sinuciderii, el pleacă în marea călătorie a cunoaşterii, într-o simbolică însoţire cu unica certitudine pe care a putut-o afla: Omul.

Lupta lui Iona e lupta omului cu natura, cu condiţia lui exterioara: tragică e încearcarea lui de a ieşi la lumină ,spintecând burţile succesive ale peştelui; tragică e victoria lui Iona asupra peştilor. Înaintea ochilor omului, care a silit natura să-l asculte, nu se întinde decât pustiul, plaja aridă de nisip murdar. Pentru că acest sfârşit reprezintă abia un început, căutând să-şi cucerească libertatea el a devenit mai puţin liber ca oricând; în lunga şi torturanta lui luptă, el şi-a uitat numele, trecutul, viaţa. Reamintindu-şi-le, Iona înţelege că trebuia să înceapă, de fapt, cu sine:

"...drumul, el a greşit-o. Trebuia s-o ia în partea cealaltă. (Strigă) Iona, Ionaaa! e invers.Totul e invers."

"Gestul final al eroului nu e o sinucidere, ci o salvare. Singura salvare - care înseamnă că lupta continuă şi după ce condiţia tragică a fost asumată. De aici, bucuria cu care Iona îşi spune cele din urmă cuvinte de încurajare, înainte de a înfrunta, înca o dată, destinul:

«Gata, Iona! (Îşi spintecă burta). Răzbim noi cumva la lumină». Adevărata măreţie a lui Iona este de a fi luat cunoştinţa de sine, de forţa sa: de aici înainte, el va putea fi ucis, dar nu înfrânt" (Nicolae Manolesu)

"Sinuciderea nu este în cazul lui Iona o soluţie a ieşirii din «comedia existenţei» ca pentru eroii lui Camus."(E.Simion). Pe eroul lui M.Sorescu il preocupă, în primul rând posibilitatea ieşirii "din ceva", "odată ce te-ai născut", credinţa că moartea nu este decât un prag simbolic, un nou capăt de drum şi nu un sfârşit" în efortul individului de a se înstăpâni asupra necesarului şi asupra lui însuşi. Tragicul nu rezidă deci în moartea propriu-zisă, ci în curajul confruntării destinului propriu (destinul-jucărie) cu destinul implacabil al lumii.

